ET Euroopa Liidu Teataja C 142/33

3. aprillil 2008 esitatud hagi — Cavankee Fishing jt versus komisjon

(Kohtuasi T-138/08)

(2008/C 142/61)

Kohtumenetluse keel: inglise

Pooled

Hagejad: Cavankee Fishing Co. Ltd (Lifford, Iirimaa), Ocean Trawlers Limited (Killybegs, Iirimaa), Mullglen Limited (Balbriggan, Iirimaa), Eamon McHugh (Killybegs, Iirimaa), Joseph Doherty (Burtonport, Iirimaa), Brendan Gill (Lifford, Iirimaa), Eileen Oglesby (Burtonport, Iirimaa), Noel McGing (Killybegs, Iirimaa), Larry Murphy (Castletownbere, Iirimaa), Thomas Flaherty (Aran Islands, Iirimaa), Pauric Conneely (Claregalway, Iirimaa), Island Trawlers Limited (Killybegs, Iirimaa), Cathal Boyle (Killybegs, Iirimaa), Eugene Hannigan (Milford, Iirimaa), Peter McBride (Downings, Iirimaa), Hugh McBride (Downings, Iirimaa), Patrick Fitzpatrick (Aran Islands, Iirimaa), Patrick O'Malley (Galway, Iirimaa), Cecil Sharkey (Clogherhead, Iirimaa) (esindajad: A. Collins, SC, barrister N. Travers, solicitor D. Barry,)

Kostja: Euroopa Ühenduste Komisjon

Hagejate nõuded

— Mõista komisjonilt hagejatele tekitatud kahju hüvitamiseks välja järgmised summad (kaasa arvatud intressid), mida on suurendatud laenamise kulude võrra ja mille ajakohastatud üksikasjad esitatakse kohtuistungil: pelaagiline püük: — Cavankee Fishing Company 2 748 276,00 EUR — Ocean Trawlers Ltd 6 740 000,00 EUR — Mullglen Ltd. 2 690 000,00 EUR — Eamon McHugh 3 036 187,00 EUR — Joseph Doherty 2 640 408,00 EUR — Brendan Gill 2 717 665,00 EUR — Eileen Oglesby 2 994 349,00 EUR — Noel McGing 2 444 000,00 EUR — Larry Murphy 4 150 000,00 EUR — Thomas Flaherty 2 140 000,00 EUR — Pauric Conneely 1 930 000,00 EUR polüvalentne püük: — Island Trawlers Limited 672 000,00 EUR — Cathal Boyle 651 200,00 EUR — Eugene Hannigan 125 000,00 EUR — Peter McBride 106 848,00 EUR — Hugh McBride 106 848,00 EUR — Partick Fitzpatrick 177 573,00 EUR — Patrick O'Malley a) „Capal Ban” 205 698,00 EUR b) „Capal Or” 496 800,00 EUR — Cecil Sharkey 205 697,88 EUR

— mõista kohtukulud välja komisjonilt.

Väited ja peamised argumendid

Hagejad on esitanud käesolevas asjas lepinguvälise vastutuse hagi neile komisjoni 4. aprilli 2003. aasta otsusega liikmesriikide esitatud taotluste kohta (1) väidetavalt tekitatud kahju hüvitamiseks osas, milles sellega jäeti rahuldamata hagejate laevade kohta esitatud Iirimaa taotlus. Nimetatud otsus tühistati osaliselt Esimese Astme Kohtu Kohtu 13. juuni 2006. aasta otsusega (2).

Hagejad väidavad oma nõuete toetuseks, et komisjon rikkus tühistatud otsuse vastuvõtmisega mitmeid kõrgemalseisvaid õiguspõhimõtteid üksikisikute õiguste tagamise kohta, eirates ilmselgelt ja jämedalt otsuse 97/413/EÜ (3) artikli 4 lõikes 2 komisjonile antud kaalutlusõigust, nagu Esimese Astme Kohus liidetud kohtuasjades T-218/03–T-240/03 tuvastas. Hagejad väidavad, et lisaks rikkus komisjon võrdse kohtlemise põhimõtet, hoolsuskohustust, hea halduse põhimõtet, kutsetegevuse vabaduse põhimõtet ja proportsionaalsuse põhimõtet. Nad kinnitavad, et sellistel asjaoludel kujutab ühenduse õiguse väiksemgi rikkumine endast piisavalt selget rikkumist.

Edasi väidavad hagejad, et tühistatud komisjoni otsuse vastuvõtmisega on neile otseselt tekitatud ja tekitatakse jätkuvalt olulist kahju, kuna nad olid kohustatud ostma turult tonnaaži asendamaks taotletud ohutuse tonnaaži, kuid mida neile ei antud, ning mõnedele hagejatele on tekitatud kahju merel viibitud päevade arvu vähenemisega. Seetõttu väidavad hagejad, et neile tekitatud kahju on tegelik ja kindel.

Komisjoni tegevuse ja kahju vahelise põhjusliku seose olemasolu tõendamiseks väidavad hagejad, et kui komisjon ei oleks hagejate esitatud ohutuse tonnaaži taotluste läbivaatamisest keeldumisel õigusvastaselt tegutsenud, ei oleks ükski neist pidanud täiendavat tonnaaži ostma.

(1) Otsus K(2003) 1113 (lõplik) komisjonile saabunud taotluste kohta suurendada MAGP IV eesmärke parandamaks 12-meetrise kogupikkusega laevade ohutust, navigatsiooni, hügieenitingimusi, toodete kvaliteeti ja töötingimusi (ELT L 90, lk 48).

(2) Esimese Astme Kohtu 13. juuni 2006. aasta otsus liidetud kohtuasjades T-218/03–T-240/03: Boyle jt vs. komisjon (EKL 2006, lk II-1699).

(3) Nõukogu 26. juuni 1997. aasta otsus ühenduse kalandussektori ümberkorraldamise eesmärkide ja üksikasjalike eeskirjade kohta kalavarude ja nende kasutamise püsiva tasakaalu saavutamiseks ajavahemikul 1. jaanuar 1997 kuni 31. detsember 2001 (EÜT L 175, lk 27).